《别梁锽》
唐代·李颀

梁生倜傥心不羁，途穷气盖长安儿。回头转眄似雕鹗，

有志飞鸣人岂知。虽云四十无禄位，曾与大军掌书记。

抗辞请刃诛部曲，作色论兵犯二帅。一言不合龙额侯，

击剑拂衣从此弃。朝朝饮酒黄公垆，脱帽露顶争叫呼。

庭中犊鼻昔尝挂，怀里琅玕今在无。时人见子多落魄，

共笑狂歌非远图。忽然遣跃紫骝马，还是昂藏一丈夫。

洛阳城头晓霜白，层冰峨峨满川泽。但闻行路吟新诗，

不叹举家无担石。莫言贫贱长可欺，覆篑成山当有时。

莫言富贵长可托，木槿朝看暮还落。不见古时塞上翁，

倚伏由来任天作。去去沧波勿复陈，五湖三江愁杀人。

作者简介：李颀(690-751)，汉族，东川（今四川三台）人（有争议），唐代诗人。少年时曾寓居河南登封。开元十三年进士，做过新乡县尉的小官，诗以写边塞题材为主，风格豪放，慷慨悲凉，七言歌行尤具特色。